Heinaste er einn af þremur togurum í eigu Samherja sem hafa verið á veiðum í Namibíu . Dómstóll í Namibíu hefur kyrrsett togarann Heinaste sem er í eigu Samherja og hefur stundað veiðar við strendur Afríku undanfarin ár . Fréttastofa RÚV greinir frá þessu og hefur namibíska dómsúrskurðinn undir höndum . Samkvæmt úrskurðinum er skipið kyrrsett til þess að yfirvöld geti gert leit í skipinu . Arngrímur Brynjólfsson , skipstjórinn á Heinaste , var handtekinn og leiddur fyrir dómara í Namibíu í gær vegna meintra ólöglegra veiða . Hann var látinn laus í gær gegn tryggingu og sendi frá sér yfirlýsingu til fjölmiðla vegna málsins . Þar sagðist hann vera undrandi á ásökunum vegna þess að sérstaklega sé gætt að því að veiða aldrei eitt á lokuðum svæðum . „ Þessi veiðiferð átti að vera sú síðasta á ferlinum og eru það mér mikil vonbrigði að verða fyrir þessum ásökunum nú , “ sagði Arngrímur í yfirlýsingunni en hefur stundað sjómennsku í hartnær hálfa öld og þar af skipstjóri í 34 ár . Hvorki Björgólfur Jóhannsson , forstjóri Samherja , né skrifstofa Samherja hafa svarað fyrirspurnum fjölmiðla um málið í dag .